Zhantas/Cleaned-Kyrgyz_Wikipedia huggingface dataset:
Тезекбаев Асанбек

Тезекбаев Асанбек (1933–1992) - жазуучу жана драматург Асанбек Тезекбаев Жумгал районунун Таш-Дөбө айылында 1933-жылы 23-апрелде туулган. Анын балалык чагы согуш учуруна туш келген. 1957-жылы Кыргыз мамлекеттик университетинин физика-математика факультетин бүтүрүп, атайы жолдомо менен Жумгал районунун Жаңы-Арык орто мектебине мугалим болуп келген. 1959–1967-жж. өзү туулуп өскөн Таш-Дөбө жети жылдык мектебине директор, 1969-жылы Жумгал райондук партия комитетинде инструктор, 1970–1974-жж. Жаңы-Арык орто мектебинде директор, 1974–1976-жж. Миң-Куш шаарчасындагы А.С.Пушкин атындагы орто мектептеринде директор болуп эмгектенет. 1976-жылдан өмүрүнүн акырына чейин Таш-Дөбө мектебинин эмгек жамаатын жетектеп келген.

1960-жылдардан тартып адабият майданына аралашып, балдарга арналган «Сайра торгой», «Кумайык», «Токсон өрдөк» деген аңгемелер жана фантастикалык чыгармаларды жазып, сатиралык чыгармаларды да жараткан. 

«Токтобек өскөн айылда» пьесасы Муратбек Рыскулов атындагы Нарын музыкалуу драма театрында зор ийгилик менен коюлган. «Эмне болот?» пьесасын республикалык «Касымалы – Шайыр» менчик театры (Кыргыз Мамлекеттик Академиялык драма – театрынын артисттери менен бирдикте) тушоо кесүү бетачары кылып алып чыгышкан.

1989-жылдан Кыргыз ССРинин Жазуучулар союзунун мүчөсү, бир нече өкмөттүк сыйлыктардын ээси болгон.

Жарык көргөн китептери 

 Кыргыз тилинде 
Сайра, торгой, сайра: Аңгемелер. – Ф.: Кыргызстан, 1971.– 23 б. 

Кумайык: Аңгеме. – Ф.: К-те: Учкун, 1972. – 187–196-б.

Акыры үйлөнөм го: Аңгеме. – Ф.: К-те: Жалбыз жыты, 1973. – 252–261-б.

Касиеттүү түкүрүк: Сатиркалык аңгеме. – Ф.: К-те: Учкун, 1973. – 218–224-б.

Тамашаңды кантейин..., Эмнеңе капа болоюн: Сатиралык аңгемелер. – Ф.: К-те: Учкун, 1974. – 191–198-б.

Сараңдын керээзи: Сатиралык аңгеме. – Ф.: К-те: Учкун, 1975. – 219–225-б.

Касиеттүү түкүрүк: Сатиралык аңгемелер. – Ф.: Кыргызстан, 1977.– 96 б. 

Кумайык: Аңгемелер. – Ф.: Мектеп, 1980. – 48 б. 

Шашкан шайтандын иши: Интермедия. – Ф.: К-те: Сенин репертуарың, 1980. – 99–101-б.

Токсон өрдөк: Аңгеме– жомоктор. – Ф.: Мектеп, 1984. – 52 б. 

Чагылган изи. – Ф.: Адабият, 1990.

Меники да ошол кайруусу катуу болду, Шабагымды бүлдүргөм, Атымдын уйкашы жаман ж.б.: Аңгемелер. – Ф.: К-те: Чагылган изи, 1990. – 150–244-б.

Ата кесибин улап: Жумгал районундагы Таш-Дөбө колхозунун механизатору Э.Нуркалиев жөнүндө. – Ф.: К-те: Айыл таңдары, 1998. – 74–80-б.

Кыялкеч бала: Аңгеме-жомоктор. – Б., 2002. – 72 б.

Драмалары

Токтобек өскөн айылда (1972). 

Ак шумкар (1975). 

Эмне болот? (1992).

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Категория: Инсандар
Тиллебаев Эсен

Тиллебаев Эсен - балдар акыны. Ноокат районунун Кыргыз-Ата айылында 1938-жылы 23-сентябрда туулган. 1961-жылы Араван районунун Гүлбаар айылындагы А.Навои атындагы орто мектепти аяктап, Араван райондук «Жогорку түшүм үчүн», «Достук» гезиттеринде адабий кызматкер, бөлүм башчы, жооптуу катчы болуп иштеген. 

1970-жылы Ош мамлекеттик педагогикалык институтунун филология факультетин бүтүргөндөн кийин Араван районундагы Токтогул атындагы орто мектепте мугалим, 1974-жылдан баштап «Ош жаңырыгы» гезитинде кабарчы, бөлүм башчы, маданият тармагы боюнча редактор болуп иштеген. 

Анын адабий чыгармачылык жолу 1958-жылдан башталып, ошол жылы алгачкы «Таалайлуу жаштын тилеги» деген ыры Араван райондук «Жогорку түшүм үчүн» гезитине жарыяланган. Кийин анын ырлары, балдар үчүн жазылган чыгармалары облустук, республикалык гезит-журналдарда жарыяланып келген. 

1987-жылы Кыргыз Республикасынын Ардак грамотасы менен сыйланган.

1972-жылдан Кыргызстан Журналисттер, 1996-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Чаарчык: Бөбөктөр үчүн аңгемелер. – Б., 1985. – 12 б.

Чымчыктар үшүп калышат: Балдар үчүн аңгемелер. – Ош, 1994. – 20 б.

Бадырак: Балдар үчүн ырлар. – Ош, 1994. – 10 б.

Алтын өрөөндүн атуулу: Эссе. – Ош, 1996. – 46 б.

Жүрөктөн шоола чачкандар: Көркөм баян. – Кызыл-Кыя, 2001. – 40 б.

Төө-Моюн чыгааны: Даректүү поэма. – Кызыл-Кыя, 2001. – 40 б.

 Котормолору 
Касымжанов Р. Ажынаама. – Ош, 1993. – 22 б.

Абдувахидов С. Ислам тарыхы. – Ош, 2004. – 268 б. 

Шерматов С. Дил баяны: Ырлар. – Ош, 2005. – 52 б. 

Абдиев М. Таза аалам: Ырлар. – Ош, 2008. – 80 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Тойчубеков Жусупбек

Тойчубеков Жусупбек - жазуучу, драматург. Таш-Көмүр шаарында 1937-жылы туулган. 1955-жылы Таш-Көмүр шаарындагы №4 орто мектепти, 1958-жылы Фрунзе шаарындагы финансы-экономикалык техникумун, 1964-жылы Кыргыз мамлекеттик университетинин экономикалык факультетин аяктаган. 

Эмгек ишмердүүлүгүн 1964-жылы Ош облусунун Ленин районунун «Коминтерн» колхозунда башкы экономист болуп иштөөдөн баштаган. 1966-жылдан Дыйканчылык илим-изилдөө институтунда улук илимий кызматкер, 1976-жылдан Айыл чарба министрлигинде улук экономист-редактор болуп иштеген. 1982–1988-жж. Кыргыз Совет Энциклопедиясында редактор, 1988–1992-жж. «Адабият» басмасында редактор, 1993–1997-ж. Мампланга караштуу Экономика институтунда жана эт комбинатында иштеген орус тилинде сүйлөгөн кызматкерлерге кыргыз тилинен сабак берген. 

1962-жылдан баштап мезгилдүү басылмаларда чыгармалары басылып, 1979-жылы анын «Ак жол» деген биринчи аңгемелер жыйнагы жарык көргөн. Ал драматург катары дагы белгилүү.

1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Ак жол: Повесть жана аңгемелер. – Ф.: Мектеп, 1979. – 132 б.

Кыякчы: Повесть жана аңгемелер. – Б.: Адабият, 1991. – 220 б.

Чыйыр: Повесттер жыйнагы. – Ф.: Кыргызстан, 1988. – 167 б.

Драмалары

Үзүлбөгөн үмүт: эки бөлүмдөн турган драма, 1989.

Туңгуюк: эки бөлүмдөн турган комедия, 1994.

Сүйүү, сен барсыңбы: сегиз бөлүмдөн турган драма, 1995.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Токомбаев Шербото

Токомбаев Шербото - жазуучу, акын. Фрунзе шаарында 1974-жылы 29-июнда туулган. Орто мектепти аяктагандан кийин, 1991–1993-жж. “Кыргызтелефильм” чыгармачылык бирикмесинде ассистент-режиссер болуп иштөө менен эмгек жолун баштаган. 

1990–1993-жж. Кыргыз-Славян университетинин психология факультетинде окуп, кийин 1993–1997-жж. Бишкек гуманитардык университетинде окуусун уланткан жана журналистика кесибине ээ болгон. 

1997–2002-жж. Жазуучулар союзунда иштеп, 2002-жылы Бишкек ПЕН-клубунда төрага болгон. 2004-жылдан РАНАРды уюштуруп, анын президенти болуп иштеген. Учурда Борбордук Азия аймагында иштеп жаткан ар түрдүү эл аралык долбоорлордо медиа-эксперт болуп иштейт. 

1997-жылы “Ала-Тоо жазы” фестивалынын лауреаттыгына татыган “Один день ветра” деген ырлар топтому 1998-жылы китеп болуп жарык көргөн. Ушул эле жылы Москвадан “День ветра” деген жаш акындардын чыгармаларынын жыйнагы “Стилистика” басмасынан жарык көрүп, ага Кыргызстандан Ш.Токомбаевдин чыгармалары кирген.

Автордун бир топ ырлар топтомдорунан кийин прозалык чыгармалары жарык көргөн. “Избранные эссе”, “Ала-кийиз”, Возраст любви”, “Заметки по пути” сыяктуу прозалык чыгармалары “Литературный Кыргызстан”, “Kloop-media” “Литературная Азия” журналдарында жарык көргөн. 

1997-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Орус тилинде 
Один день ветра: Стихи. – Б.: Эльпек, 1998. - 50 с.

День ветра. – М.: Стилистика, 1998. - 58 с.

Кровь кочевника: Стихи. – Б.: Салам, 2001. - 41 с.

Лестница лет: Стихи. – Алматы: Жибек жолы, 2001. - 31 с.

Все мы Азия, твои дети. – Б.:Центр литературного мастерства, 2001. - 35 с.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Токтогазиев Жумабек

Токтогазиев Жумабек – жазуучу. Кара-Буура районунун Шекер айылында 1948-жылы 19-мартта туулган. 1975-жылы Кыргыз мамлекеттик университетинин филология факультетинин тил жана адабият бөлүмүн аяктагандан кийин республикалык теле көрсөтүү жана радио уктуруу комитетинде редакторлук кызматта эмгектенген. 

Мектепте окуп жүргөн мезгилинде чыгармачылык менен алектенип, анын «Куштар таңга жуук ойгонушат» аттуу көлөмдүү аңгемеси 1975-жылы «Кыргызстан пионери» гезитине басылып, ошондон баштап чыгармачылыкка аралашкан.

1981–1988-жж. Талас облустук телерадио комитетинде кабарчылык кызматын өтөгөн. Бул жылдардын аралыгында «Чагылгандын жарыгы», «Умтулуу», «Кеңеш Ата гезит берчи!», «1-сентябрга чейин жарым саат» ж.б. аңгемелери республикалык гезит-журналдарга жарыяланып турган. 1988–1991-жж. Кара-Буура райондук «Октябрь таңы» гезитинде, 1992-жылы «Ак Бата» гезитинин Талас облусу боюнча өз кабарчысы, 2005-жылы «Эркин-Тоо», андан кийин «Кыргыз Рухунда» кабарчы, азыркы учурда «Кыргыз адабияты» гезитинде башкы редактордун орун басары болуп иштеп келет. 

Ж.Токтогазиевдин «Чагылгандын жарыгы» аттуу аңгемелер жыйнагы 2007-жылы жарык көргөн. 

Анын «Жетөөнүн баяны» аттуу төрт көшөгө, сегиз сүрөттүү желелеш-бир тутумдагы чакан новеллалардан турган драмасы Чыңгыз Айтматовдун 80 жылдыгына арналып, Шекер айылындагы элдик театрдын жамааты тарабынан коюлган. 

Автордун бул драмасы айтыш коомунун «Калемгер» клубунун 2007–2008-жылдардагы Республикалык деңгээлдеги жашыруун сынакта жеңүүчү деп таанылган.

«Ибилистин кызы» жана «Ак куюн, Боз куюн» аттуу балдар үчүн жомок жана жаңылмачтар китептери жакынкы мезгилдерде жарык көрмөкчү. 

1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
Чагылгандын жарыгы: Аңгемелер. – Б.: Гүлчынар, 2007. – 166 б.

Айдана менен жезкемпир: Тестиер балдар үчүн. – Б.: Гүлчынар, 2009. - 24 б.

Сүтактын үнү: Аңгемелер. – Б.: Гүлчынар, 2010. - 158 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Токтогулов Исабек

Токтогулов Исабек - акын жана журналист. Токтогул районунун Алмалуу айылында 1944-жылы туулган. М.Горький атындагы жети жылдык мектепти, андан кийин райондун борборундагы И.В.Сталин атындагы орто мектепти бүтүргөн. 

Адегенде Ала-Бука райондук сотто катчы, кийин Терек-Сай сурма фабрикасында слесарь-оңдоочу, «Колхоз турмушу» гезитинде тамга терүүчү, адабий кызматкер болуп иштеген. Ошол мезгилде фабриканын алдыңкы жумушчулары жөнүндө макалаларды, ар кандай ырларды жазып, басма сөз беттеринде жарыяланган.

1968-жылы Кыргыз мамлекеттик айыл чарба институтунун агрономдук бөлүмүн бүтүргөн. 

1970-жылдан чыгармачылык ишке биротоло киришип райондук «Учкун» гезитинде бөлүм башчы, 1981-жылы Талас облустук «Ленин Туусу» гезитинде, 1982–1986-жж. «Советтик Кыргызстан» гезиттеринде өз кабарчы болуп кызмат өтөгөн. 1986-жылдын 25-октябрынан ушул кезге чейин Токтогул райондук «Шамшыкал» гезитинде башкы редактор болуп иштеп келет. 

1989-жылдагы Бүткүл Союздук эл чыгармачылыгы боюнча Токтогул поэзия күндөрүнүн экинчи фестивалынын лауреаты. Кыргыз Республикасынын Президентине караштуу Мамлекеттик тил боюнча улуттук комиссиясынын «Кубан бөбөк» топтомуна ондогон ырлары, жомоктору киргизилген. Бир нече Ардак грамоталардын ээси. 

1979-жылдан Кыргызстан Журналисттер союзунун, 2003-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Арзуу саптары: Ырлар. – Ф.: Мектеп, 1981. - 24 б.

Өрүккө илинген ай: Ырлар. – Ф.: Мектеп, 1985. - 20 б.

Сыргалуу жаз: Ырлар. – Ф.: Мектеп, 1990. - 54 б.

Абаздуу аалам: Уламыштар, ырлар. – Б.: Айат, 2002. - 304 б.

Ышкы белестери: Ырлар жана поэмалар. – Б.: Айат, 2003. - 286 б.

Кыргызым – бийик жылдызым: Ырлар, поэмалар. – Б.: Айат, 2004. - 286 б.

Жылан менен куркулдай: Ырлар, жомоктор. – Б.: Айат, 2006. - 24 б.

Ташкитеп: Ырлар, поэмалар, уламыштар. – Б.: Айат, 2007. - 144 б.

Тоголонгон күн: Ырлар. – Б.: Кутаалам, 2008. - 24 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Тоялиев Самат

Тоялиев Самат – акын. Талас районунун Сасык-Булак айылында 1978-жылы 11-декабрда туулган. 1985–1996-жж. өз айылындагы Жумагул уулу Алымкул атындагы орто мектепте окуп, 2001-жылы Кусейин Карасаев атындагы Бишкек гуманитардык университетинин түркология факультетин ийгиликтүү аяктаган. 2001–2004-жж. аталган окуу жайдын аспирантура бөлүмүндө кыргыз филологиясы адистиги боюнча билим алган. 

Эмгек жолун 1998-жылы “Студенческий меридиан” гезитинин кабарчысы болуу менен баштаган. 2001–2002-жж. БГУнун эл аралык бөлүмүндө котормочу, кыргыз адабияты кафедрасында окутуучу болуп эмгектенген. 2004-жылы “Бийиктик” басмасында корректор, 2005–2009-жж. “Шоокум” журналында корректор, бөлүм башчы, басма координатору, жооптуу редактор, 2006-жылдын октябрынан Кыргыз Республикасынын Финансылык чалгындоо кызматында котормочу болуп иштеп келет.

Чыгармачылык менен мектеп жашынан алектенип, ырлары, котормолору 1995-жылдан республикалык басылмаларда жарыялана баштаган. Алгачкы чыгармачылык ийгиликтери үчүн 1998-жылы “Мээрим” эл аралык кайрымдуулук фондунун стипендиаты, 2000-жылы “Үмүт” президенттик стипендиясынын лауреаты болгон. 

2001-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Көөдөндөгү көктөм: Ырлар. – Б.: БГУнун басманакасы, 2001. – 56 б.

Алымкул деген ким эле?: Документалдуу очерк. – Б.: Алтын тамга, 2007. – 52 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Төлөбаев Мухуддин

Төлөбаев Мухуддин - жазуучу, акын. Панфилов районунун Эркин-Сай айылында 1940-жылы 15-январда туулган. 1947-1957-жж. Эркин-Сай айылындагы орто мектебин, 1964-жылы Айыл-чарба институтунун ветеринардык факультетин бүтүргөн. 

Эмгек жолун 1964-жылы Ош облусунун Фрунзе районундагы Халмион ветеринардык участкасынын башчысы болуп иштөөдөн баштаган. 1967-жылы райондук ветеринардык станциянын башкы эпизоотологу болуп иштеп жүрүп райондогу Кадамжай совхозунун башкы ветеринардык врачы кызматына дайындалган.

1970-жылы Кыргызстан мал чарба жана ветеринария илим-изилдөө институтундагы Гельминтология лабораториясына аспирантурага өткөн. Жылкылардын негизги мите ылаңдары боюнча иликтөө-изилдөө иштерин жана илимий тажрыйбаларын жүргүзүп, илимий иштерин ийгиликтүү коргоп ветеринария илимдеринин кандидаты деген илимий даражага татыктуу болгон.

Гельминтология лабораториясында кенже илимий кызматкер болуп 1973-1976-жылдары эмгектенип жүрүп, 20дан ашык илимий макалаларды жазган.

1976-1988-жж. Республикалык мал чарба жана ветеринария илим-изилдөө институтунун өндүрүштүк башкармалыгында башкы ветеринардык врач, 1988-1994-жж. Республикалык атайын малды бордоо адистештирилген өндүрүштүк бирикмесинин башкы ветеринардык врачы, 1994-2003-жж. Республикалык мамлекеттик ветеринардык департаментте ветеринардык инспектор болуп иштеген.

1996-2003-жж. “Ветеринария” гезитин уюштуруучулардын бири катары, кабарчы, башкы редактордун орун басары, башкы редактор болуп эмгектенген. 

Кыргыз совет энциклопедиясынын 3-5-6-томдуктарына, “Кыргызстандын айыл чарбасынын энциклопедиясынын” 1-2-томдугуна автор катары макалалары жарык көргөн. 1999-жылдан Кыргыз Республикасынын Журналисттер союзунун, 2000-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Кой-эчкилердин бөгөнөк ылаңына каршы күрөшүү. - Ф.: Кыргызстан, 1986. - 56 б. (авторлош).

Чабандын малга ветеринардык алгачкы жардам көрсөтүүсү. - Ф.: Кыргызстан, 1988. - 61 б.

Ветеринар акын Жолон Мамытов 60 жашта: Эскерүүлөр. - Б.: Эркин-Тоо, 2000. - 94 б.

Саяпкерге сабак. - Б.: Эркин-Тоо, 2000. - 66 б.

Доор сапары: Арноо ырлары. - Б.: Мектеп, 2001. - 376 б.

Доор сапары-2: Арноо ырлары. - Б.: Бийиктик, 2004. - 428 б.

Жайыл баатыр: Дастан, тарыхы, санжыра (авторлош). - Б.: Бийиктик, 2004. - 680 б.

Жайыл баатыр-2: Асыл ойлор, тарыхы, санжыра (авторлош). - Б.: Бийиктик, 2005. - 496 б.

Жайыл атанын жана балдарынын асыл ойлору. - Б.: Бийиктик, 2005. - 400 б.

Доор сапары-3: Арноо ырлары. - Б.: Бийиктик, 2005. - 376 б.

Доор сапары-4: Арноо ырлары. - Б.: Бийиктик, 2007. - 364 б.

Доор сапары-5: Арноо ырлары. - Б.: Бийиктик, 2008. - 360 б.

Залкарлардын арбагына таазим. - Б.: Бийиктик, 2008. - 192 б.

Эне тилим. - Б.: Басма-тамга, 2008. - 38 б.

Техника: Накыл сөздөр. - Б.: Бийиктик, 2009. - 40 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Төлөбеков Өмүрзак

Төлөбеков Өмүрзак – жазуучу. Талаc облусунун Манас районунун Ак-Таш айылында 1960-жылдын 21-августунда туулган. 1984-жылы Кыргыз мамлекеттик университетин аяктаган.

1977–1978-жж. Манас районунда совхоздо жумушчу, 1978–1984-жж. Киров районунун “Октябрь таңы” гезитинде кабарчы, бөлүм башчы, редактордун орун басары, 1984–1985-жж. Талас облустук “Ленин туусу” гезитинде кабарчы, 1985–1986-жж. республикалык “Ленинчил жаш” гезитинде кабарчы, 1986–1990-жж. “Советтик Кыргызстан” гезитинде кабарчы, 1990–1991-жж. “Жаш ленинчи” журналында жооптуу катчы, 1991–1993-жж. “Ак бата” гезит жана журналында башкы редактор, 1993–1994-жж. М.Горький атындагы адабий институттун жогорку адабий курсунун угуучусу, 1994–1999-жж. “Кыргызстан” журналынын башкы редактору, 2009-жылдын июнь айынан “Ак жол” элдик партиясынын пресс-катчысы, август айынан “Ак жол” гезитинин башкы редактору болуп иштеген.

1993-жылдан СССР Жазуучулар союзунун мүчөсү.

 Жарык көргөн китептери 
 Кыргыз тилинде 
Мен сени сүйөм: Аңгемелер. - Б.: Эркин-Тоо, 1993. - 104 б.

Баткен. - Б.: Басма тамга, 2000. - 128 б.

Сүйүү жана миллион: Повесттер жыйнагы.- Б.: Басма тамга, 2004. - 128 б.

Революцияга арналган өмүр же бир тууган Бакиевдер: Документалдуу повесть. - Б.: Учкун, 2007. - 188 б.

Айыл башчы. - Б.: Бийиктик, 2008. - 144 б.

Так талаш. - Б.: СБС, 2008. - 128 б.

 Орус тилинде 
Тыс-с, любовь разбудешь: Повесттер жыйнагы. - Б.: Илимдер Академиясы, 2000. - 128 б.

Жизнь посвященная революции или братья Бакиевы: Документальный повесть. - Б.: Учкун, 2007. - 168 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Турдиева Хаириниса

Турдиева Хаириниса - акын Хаириниса Турдиева Шинжаң уйгур автоном районунун Чау-Чак шаарында 1944-жылы 15-августта туулган. 1962-жылы Үрүмчү шаарында педагогика институтун бүтүрүп, Кулжа калаасына келип бир жыл мугалим болуп иштеп, шартка байланыштуу 1967-жылы Кыргыз Республикасына көчүп келген.

1970-жылдан Казакстандан чыккан «Уйгур авазы», «Жаңы аят» гезиттерине анын ырлары, аңгемелери, макалалары басылган. 1982–1992-жж. Уйгур маданият борбору Сада секциясында аялдар кеңешинин төрайымы болуп иштеген. Уйгурлардын Иттибак коомунун борбордук совет мүчөсү катары алты жолу сыйланган. 1993-жылдан Мамлекеттик телерадио корпорациясында уйгур берүүлөрүн алып барган.

1990–1995-жж. Бишкек шаарынын Октябрь районунда депутат болгон. 1996, 1998, 1999-жылдары “Жылдын мыкты журналисти” наамга ээ болуп, 2004-жылы Казакстанда Орто Азия боюнча чыккан “Залкар адамдар” аттуу китепке өмүр баяны жазылган, Кыргызстан элдеринин Ассамблеясынын Грамотасына төрт жолу татыган, 2005-жылы Кыргыз радиосунун 75 жылдыгына карата “Кыргыз телерадиосунун отличниги” деген төш белги менен сыйланган. 2008-жылдын 8-декабрында Кыргыз Улуттук телерадиосунун мааракесинде «Отличник» деген медалын алган.«Литература уйгуров Кыргызстана» деген хрестоматияга ырлары кирген.

1994-жылдан Кыргызстан Жазуучулар союзунун мүчөсү.

Жарык көргөн китептери 

 Кыргыз тилинде 
Үмүтүм менин ата журт. Көркөм адабий китеп. – Бишкек, 1994. – 47 б.

Жан сырым: Ырлар. – Б., 1997. – 40 б.

Уйгур тилинде 

Очок башында жазылган ырлар. – Б.: 1993. – 86 б.

Парваз: Альманах. – Казахстан, 1994. – 202 б.

Эненин жүрөгүндө ааламча сүйүү: Аңгеме жана ырлар. – Б.: Аифаль, 2001. – 152 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Урбаев Абдирашит

Урбаев Абдирашит – акын. Өзгөн районунун Шералы айылында 1946-жылы 15-мартта туулган. 1965-жылы Өзгөн шаарындагы Ю.Гагарин атындагы мектеп-интернатты, 1970-жылы Москвадагы маданият институтун бүтүргөн. 1970–1972-жж. комсомолдун Ош облустук комитетинде лекторлор тобунун башчысы, пропаганда жана агитация бөлүмүнүн башчысынын орун басары, 1973–1981-жж. облустук «Ленинский путь» гезитинде кабарчы, бөлүм башчы, 1982–1983-жж. С.Ибраимов атындагы Ош кыргыз драма театрында адабият бөлүмүнүн башчысы, 1984–1990-жж. «Ленинский путь», (азыркы «Эхо Оша») гезитинде бөлүм башчы, 1991-жылдын февраль айынан шаардык «Ош шамы» гезитинде редактордун орун басары, сентябрь айынан 1998-жылга чейин башкы редактор, 1998-жылдан облустук «Эхо Оша» гезитинде бөлүм башчы болуп иштеп келген. 

Чыгармачылыгы мектепте окуп жүргөндө эле башталып, «Бөбөгүм» деген биринчи ыры 1962-жылы «Кыргызстан пионери» гезитине жарыяланып, кийин ырлары, кыргыз, орус тилдеринде жазган макалалары облустук, республикалык гезит-журналдарда, альманахтарда басылган.

Кыргызстан ЛКСМ Борбордук Комитети жана Кыргызстан Жазуучулар союзу-нун башкармасы уюштурган жаш акындардын республикалык фестивалынын лауреаты болуп, диплом менен сыйланган. 1984-жылы “Советская Киргизия” гезитине жарыя-ланган “Его завут Залкар” аттуу очерки экинчи сыйлыкка, 1986-жылы “Кыргызстан маданияты” гезитине жарыяланган “Кыргыз хору кыян болуп акса экен” аттуу маеги биринчи сыйлыкка татыган. 

“Махабат машакаты” аттуу ырлар жана поэмалар жыйнагына Ош облустук мамлекеттик администрациясынын Жолон Мамытов атындагы адабий сыйлыгы ыйгарылган.

1974-жылдан Кыргыз Республикасынын Журналисттер союзунун, 1997-жылдан Жазуучулар союзунун мүчөсү. 

 Жарык көргөн китептери 
 Кыргыз тилинде 
Күндү күтүү: Ырлар. – Б., 1976. – 32 б.

Жаштык экспресси: Ырлар жана поэма. – Б., 1989. – 50 б. 

Ак-Буура авандары: Ырлар жана поэма. – Ош, 1994. – 120 б.

Махабат машакаты. – Ош, 2003

Оттук. – Ош, 2007.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары